ET Euroopa Liidu Teataja C 238/13

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 238/10)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„ASPERGES DU BLAYAIS”

ELi nr: FR-PGI-0005-01254 – 19.8.2014

KPN ( ) KGT ( X )

1. Nimetus

„Asperges du Blayais”

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Toode „Asperges du Blayais” kujutab endast valgeid või lillasid spargleid.

Sparglite „Asperges du Blayais” värvust määratletakse võrsetipu värvuse kohaselt järgmisel viisil:

— valgete sparglite puhul: võrsetipp ja varreosa on valged; lubatud on ka kergelt roosakas nüanss;

— lillade sparglite puhul: võrsetipp on roosa kuni lilla või purpurpunase värvusega ja ülejäänud osa võrsest on valge, millel võib olla kergelt roosakas alatoon. Sparglid, mille varreosa ümber on roheline võru, praagitakse välja.

Sparglid „Asperges du Blayais” on pehmed ja õrnad, võrsetipp sulab suus ja ülejäänud varreosa on vähekiuline.

Sparglite tipp on tihkelt suletud. Võrsed on hästi välja kujunenud, need ei ole õõnsad, murenenud ega lõhenenud ja võivad olla kergelt kaardus.

Sparglite „Asperges du Blayais” pikkus on järgmine:

— võrsetippude puhul alla 12 cm;

— 12–17 cm lühikeste sparglite puhul;

— üle 17 cm pikkade sparglite puhul.

Suurim lubatud pikkus on 22 cm. Minimaalne läbimõõt mõõdetuna varre keskosast on 12 mm.

10 % müügipakendis sisalduvate sparglite arvust või kaalust võib mitte vastata eespool esitatud kriteeriumidele seoses järgmisega:

— suurus: maksimaalselt 1 cm erinevus pikkuse ja 2 mm erinevus läbimõõdu puhul;

— sparglid, mille varred on õõnsad või veidi lõhenenud ja/või kergelt õitseva võrsetipuga (tipp on veidi avanenud).

Kasutatavad sordid on järgmised: „Andreas”, „Avalim”, „Cumulus”, „Darbella”, „Dariana”, „Darlise”, „Emma”, „Eposs”, „Grolim”, „Gynlim”, „Herkolim”, „Obelisk”, „Orane”, „Ramada”, „Rambo”, „Rapsody”, „Ravel”, „Thielim”, „Vilmorin 26”, „Vilmorin 31”, „Vitalim”. Tootjate rühma algatusel võib võtta kasutusele uusi sorte, järgides tootespetsifikaadis määratletud läbivaatamismenetlust ja tingimusel, et sortidel on sparglite „Asperges du Blayais” eespool kirjeldatud omadused.

Pärast iga muudatust jagatakse sortide loetelu tootjatele, samuti kontrolliasutustele ja pädevatele järelevalveasutustele.

Spargleid „Asperges du Blayais” turustatakse värskelt ja tervelt. Neid võib müüa ka kooritult.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Spargleid „Asperges du Blayais” kasvatatakse ja koristatakse punktis 4 määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Spargleid „Asperges du Blayais” võib koorida ja pakendada väljaspool määratletud geograafilist piirkonda, kuid neid sorteeritakse punktis 4 määratletud geograafilises piirkonnas.

Sorteerimine võimaldab säilitada üksnes selliseid spargleid, mille võrsed on valged, võrsetipp valge või lilla, sparglid on suured ja õrnad.

Tootjad on eriti tähelepanelikud seoses ohtudega, mis on seotud viljade kuivamise ning pesemis-, sorteerimis- ja reguleeritud niiskusesisalduse juures jahutamise protsessidega. Spargli õrn tekstuur sõltub suuresti selle värskusest ja loomuliku niiskuse säilimisest.

Saagikoristamise ja jahutamise vaheline aeg ei tohi ületada 10 tundi.

Enne väljasaatmist või pakendamist tuleb sparglid ladustada niiskesse külmkambrisse (niiskusetase üle 80 %, temperatuur 2–7 °C).

Koorimine on vabatahtlik etapp, mis järgneb sorteerimisele. Spargleid võib koorida käsitsi või automaatkoorijaga.

3.6. Sellise toote märgistamise erieeskirjad, millele registreeritud nimetus viitab

Toote märgisel peab lisaks õigusnormidega ette nähtud teabele olema esitatud:

— KGT nimetus „Asperges du Blayais”;

— Euroopa Liidu kaitstud geograafilise tähise logo.

4. Geograafilise piirkonna täpne määratlus

Spargleid „Asperges du Blayais” kasvatatakse ja koristatakse järgmises geograafilises piirkonnas.

Gironde : Anglade, Aubie-et-Espessas, Berson, Blaye, Braud-et-Saint-Louis, Campugnan, Cartelègue, Cars, Cavignac, Cézac, Civrac-de-Blaye, Cubnezais, Donnezac, Étauliers, Eyrans, Fours, Gauriaguet, Générac, Lapouyade, Laruscade, Marcenais, Marcillac, Marsas, Mazion, Peujard, Plassac, Pleine-Selve, Pugnac, Reignac, Saint-Androny, Saint-Antoine, Saint-Aubin-de-Blaye, Saint-Caprais-de-Blaye, Saint-Christoly-de-Blaye, Saint-Ciers-sur-Gironde, Saint-Genès-de-Blaye, Saint-Gervais, Saint-Girons-d’Aiguevives, Saint-Laurent-d’Arce, Saint-Mariens, Saint-Martin-Lacaussade, Saint-Palais, Saint-Paul, Saint-Savin, Saint-Seurin-de-Cursac, Saint-Vivien-de-Blaye, Saint-Yzan-de-Soudiac, Salignac, Saugon, Teuillac, Tizac-de-Lapouyade, Virsac.

Charente-Maritime : Bedenac, Boisredon, Bussac-Forêt, Cercoux, Chamouillac, Clérac, Corignac, Courpignac, Mirambeau, Montendre, Saint-Bonnet-sur-Gironde, Souméras.

5. Seos geograafilise piirkonnaga

Geograafilise piirkonna eripära

Gironde’i estuaar mõjutab Blayais’ piirkonda ja annab sellele alale iseloomulikud tunnusjooned. Piirkonnas on kuhjunud mitmesugused geoloogilised substraadid; sealsetel savistel ja kruusastel nõlvadel kasvatatakse viinapuid ning liivase aluskihiga aladel spargleid.

Blayais’ sparglikasvatuseks määratletud geograafiline piirkond on koondunud Périgordi liivasele pinnasele. Maatüki keskmine liivasisaldus ületab 75 %. Nimetatud liivad on musta värvusega ja neid iseloomustab väga suur orgaanilise aine sisaldus. Tegemist on väga peenikese, kiiresti kuumeneva liivaga, millel on head looduslikud äravoolutingimused, seega sobib piirkond ideaalselt sparglite kasvatamiseks.

Kliimat mõjutab tugevasti ookeani ja estuaari lähedus ning seda iseloomustavad väga mahedad temperatuurid juba alates märtsist ja regulaarsed sademed märtsist juunini, mil on sparglite kasvuaeg.

Sparglite „Asperges du Blayais” viljelemist iseloomustab tänapäeval süsteemne muldamine, mis võimaldab säilitada sparglite valge värvuse. Lisaks võidakse kasutada ka vagude multšimist, mis võimaldab rõhutada kliimatingimustest saadavat kasu.

Lisaks sorteeritakse sparglid „Asperges du Blayais” hoolikalt, jättes alles vaid valgete võrsete ning valgete või lillade võrsetippudega suured sparglid.

Sparglite „Asperges du Blayais” omaduste säilitamine sõltub suuresti saagikoristuse järgsetest jahedatest ja niisketest tingimustest, mis nõuab jahedas ja seejärel külmkambris ladustamist ja piisava niiskusetaseme hoidmist (niiskusetase üle 80 %, temperatuur 2–7 °C).

Toote eripära

Spargleid „Asperges du Blayais” iseloomustab:

— võrsetipu suus sulav konsistents;

— kogu spargli õrn ja mahe tekstuur, mis on vähekiuline ja milles puudub mõrudus. Spargleid „Asperges du Blayais” iseloomustav loosung on juba paljude sugupõlvede vältel olnud järgmine: „De la pointe au talon tout est bon!” (tipust juureni – kõik on hea);

— väga õhuke kest.

Toode on väga pehme ja mahlane ning vaevu kaetud õhukese koorega. Spargel on ka väga õrn ning kuivamise ja käsitlemise suhtes tundlik.

Nimetatud omadused tulevad selgelt välja tootjate, tarbijate või labori AGROTEC poolt 2007. aastal tehtud uuringutest.

Põhjuslik seos

Sparglite „Asperges du Blayais” seos päritolupiirkonnaga põhineb nende kvaliteedil.

Sparglite kiire ja varajane kasv, mida soodustavad Blayais’ viljelustavad ja looduslikud tingimused, tagab toote „Asperges du Blayais” õrnuse, võrsetipu suus sulava konsistentsi ja õhukese koore.

Sparglite „Asperges du Blayais” kvaliteet on seega järgmiste asjaolude vahelise sünergia tulemus:

— mahe ja niiske kliima, mida tasakaalustab ookeani ja Gironde’i estuaari lähedus. Tänu kliimale on sealsed tingimused sparglite kiireks kasvuks ideaalsed. Kliima mahedus soodustab ka viljade varajast valmimist ja võimaldab vähendada spargli looduslikku mõrudust;

— liivane pinnas, mis on sparglikasvatuseks eriti kohane ja mis aitab kaasa ka sparglite pidevale kiirele kasvule;

— viljelustavad (muldamine, multšimine), samuti värskelt koristatud sparglite säilitamine võimendavad sparglite kasvuks ja varajaseks valmimiseks soodsaid kliimatingimusi.

Sparglitel „Asperges du Blayais” on tootmispiirkonnas juurdunud tõeline kultuuriline identiteet, kuid neid tuntakse ka geograafilisest piirkonnast väljaspool: nimetatud spargleid turustatakse kõikjal Prantsusmaal, aga ka mujal Euroopas, Hiinas ja Jaapanis.

Viide spetsifikaadi avaldamisele

(Käesoleva määruse artikli 6 lõike 1 teine lõik)

https://info.agriculture.gouv.fr/gedei/site/bo-agri/document_administratif-e672d74b-c8bd-453c-85a9-bd6a3fbb75d4

(1) ELT L 343, 14.12.2012, lk 1.